钦定古今图书集成/明伦汇编/官常典/第379卷 > 隋
## 钦定古今图书集成/明伦汇编/官常典/第379卷 > 隋

隋置鸿胪寺，统典客、司仪、崇元三署。

按《隋书百官志》，“高祖既受命，改周之六官，其制名多
依前代之法，置鸿胪寺。鸿胪置卿、少卿各一人，丞二
人，主簿、录事各二人。统典客、司仪、崇元三署，各置令
二人，崇元则惟置一人。典客署又有掌客十人，司仪
有掌仪二十人。等员，鸿胪卿为正三品，鸿胪少卿
为正四品，鸿胪丞为正七品，典客署令为正八品，司
仪”、《崇元》署令为从八品，典客署丞、掌客为正九品，司
仪、《崇元》署丞为从九品。

### 文帝开皇三年废鸿胪入太常

按《隋书高祖本纪》不载。　按《百官志》云云。

开皇十二年，复置“鸿胪寺。”

按《隋书高祖本纪》不载。　按《百官志》云云。

### 炀帝大业三年胪鸿寺置二少卿改典客署为典蕃而以四方馆隶鸿胪

按：《隋书炀帝本纪》，不载。　按《百官志》，“炀帝即位，多所
改革。三年定令，光禄已下八寺卿，皆降为从三品；少
卿各加置二人，为从四品。”诸寺上署令并增为正六品，中署令为从六品，下署令为正七品。始，开皇中，署
司唯典掌受纳。至是，署令为判首。取二卿判丞，唯知
勾检。令阙，丞判。鸿胪寺。改典客署为典蕃署。初，炀
帝置四方馆于建国门外，以待四方使者，后罢之。有
事则置名，隶鸿胪寺，量事繁简，临时损益。东方曰“东
夷使者”，南方曰“南蛮使者”，西方曰“西戎使者”，北方曰
“北狄使者”，各一人，掌其方国及互市事。每使者署典
护、录事、叙职。叙仪监。府监置互市监及副参军各一
人。录事主纲纪。叙职掌其贵贱、立功合叙者。《叙仪》掌
小大次序。监府掌其贡献财货。监置掌安置其驼马
船车，并纠察非违。互市监及副掌互市参军事，出入
交易。

大业五年，增鸿胪寺丞为从五品。

按《隋书炀帝本纪》。不载。　按《百官志》，五年，光禄以下
八寺丞。并增为从五品。